ตลาดหุ้นเอเชียเคลื่อนไหวผันผวนภาคบ่ายนี้
ตลาดหุ้นเอเชียเคลื่อนไหวผันผวนภาคบ่ายนี้
28 ธ.ค. 2558

ตลาดหุ้นเอเชียส่วนใหญ่เคลื่อนไหวทั้งในแดนบวกและลบในการซื้อขายภาคบ่ายวันนี้ ภายหลังจากที่ราคาน้ำมันปรับตัวลงมาใกล้ระดับ 38 ดอลลาร์ต่อบาร์เรล
ดัชนี FBMKLCI ตลาดหุ้นมาเลเซียปิดภาคเช้าที่ 1,673.67 จุด เพิ่มขึ้น 10.16 จุด, +0.61% ดัชนี HSI ตลาดหุ้นฮ่องกงปิดภาคเช้าที่ 22,047.44 จุด ลดลง 90.69 จุด, -0.41%
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ กระทรวงเศรษฐกิจ การค้า และอุตสาหกรรมของญี่ปุ่นเปิดเผยในรายงานเบื้องต้นวันนี้ว่า ผลผลิตภาคอุตสาหกรรมเดือนพ.ย.หดตัวลง 1% จากเดือนก่อนหน้า
กระทรวงระบุว่า ดัชนีผลผลิตในโรงงานและเหมืองแร่อยู่ที่ระดับ 97.8 เมื่อเทียบกับฐาน 100 ในปี 2553 ขณะที่ดัชนีการส่งมอบสินค้าภาคอุตสาหกรรมเดือนพ.ย.หดตัวลง 2.5% แตะที่ 96.3 และดัชนีสต็อกสินค้าคงคลังในภาคการผลิต เพิ่มขึ้น 0.4% สู่ระดับ 111.8
ส่วนความเคลื่อนไหวที่สำคัญในช่วงนี้ ได้แก่ สภานิติบัญญัติของจีนได้อนุมัติข้อเสนอของคณะรัฐมนตรีเรื่องการปฏิรูปการจดทะเบียนหลักทรัพย์ภายหลังสิ้นสุดการประชุมของเจ้าหน้าที่นิติบัญญัติ ซึ่งจัดขึ้นเดือนละ 2 ครั้ง
การอนุมัติของคณะกรรมการแห่งสภาประชาชนแห่งชาติจีน (NPCSC) จะมีผลบังคับในวันที่ 1 มี.ค. 2559
หลังจากนั้นสภาแห่งรัฐ หรือคณะรัฐมนตรีจะมีอำนาจในการแก้ไขระบบการจดทะเบียนในตลาดหลักทรัพย์เซี่ยงไฮ้และตลาดหลักทรัพย์เสิ่นเจิ้นตามที่ได้รับการอนุมัติได้ตลอดเวลาภายในช่วงอีก 2 ปีข้างหน้า โดยจะมีการเปลี่ยนแปลงจากระบบการอนุมัติไปสู่ระบบการจดทะเบียน